Moren til en av guttene på russebussen «Playboy 2017» synes det er pinlig å være russemamma med slike sangtekster. Nå sier russen at de vil endre teksten.

«Er du 13, er du med. Når du suger, så gå ned» låter sangen til russebussen Playboy 2017 fra Bergen. Det synes ikke moren til en av guttene på russebussen noe særlig om.

– Jeg kjenner disse guttene godt. Flere av dem har jo småsøsken og er trenere for barn i den alderen, sier moren til TV 2.

Fredag kveld opplyser én av guttene til TV 2 at de har besluttet å endre deler av teksten:

«Vår russebuss Playboy 2017 har betalt for å få russelåten laget. Vi har ingen rettigheter eller eierskap til sangen. Vi ser i ettertid at sangteksten er provoserende og at endringer burde vært gjort. Innholdet i sangen er ikke forenlig med våre verdier. Vi ønsker derfor å endre deler av sangens innhold.»

Har søster i 13-årsalderen

Moren forteller til TV 2 fredag ettermiddag at hun skulle ønske de fjernet sangen fra Youtube så fort som mulig, og håper de innser at sangen er for drøy.

– Jeg skammer meg veldig. Jeg syns det er pinlig, og jeg tror ikke min sønn kan står for dette, sier hun.

Russemoren forteller at hennes sønn har en søster i omtrent den alderen det synges om. Hun påpeker at mange av dem som hører på musikken er små barn, som synes det er spennende og kult å søke opp på Youtube.

– Jeg tenker at det er utrolig trist. Det er rånete og harry, og de må skjønne at dette ikke er greit, sier moren.

– De alminneliggjør straffbare handlinger

Monica Mørk, leder for Ungdomsseksjonen ved Bergen sentrum politistasjon, sier at russen gir helt feile signaler med slike sanger.

– De bruker ord som horer og kokain. Det ligger i tonen at det snakkes om seksuell omgang med mindreårige, sier Mørk.

Hun påpeker at det å ha seksuell omgang med mindreårige eller med noen mot deres vilje er straffbart, og mener det er problematisk at russen alminneliggjør og ufarliggjør disse tingene.

– Jeg tror ikke russen har tenkt seg om at det er dette de vil bli identifisert med. Hvorfor skal disse holdningene være en del av russetiden hvis det ikke er en del av holdningene til russen utenfor russetiden, spør Mørk.